পাকিস্তানের প্রধানমন্ত্রীর পররাষ্ট্র বিষয়ক উপদেষ্টা সারতাজ আজিজ বলেছেন, তার দেশ কখনোই ভারতের আধিপত্য মেনে নেবে না। এ ছাড়া তিনি আরো বলেন, কাশ্মির নিয়ে আলোচনা না হলে ভারতের সঙ্গে কোনো সংলাপ হতে পারে না। পাকিস্তানে ডন নিউজ চ্যানেলের সঙ্গে আলোচনার সময় এ সব কথা বলেন তিনি। তিনি আরো দাবি করেন, হিজবুল মুজাহেদিনের নেতা বুরহান ওয়ানি নিহত হওয়ার পর নিয়ন্ত্রণ রেখার সমস্যা তুলে ধরে ভারত। পাশাপাশি সন্ত্রাসবাদ নিয়ে উত্তেজনাকর বক্তব্য দেয় বলে দাবি করেন তিনি। এছাড়া, এক প্রশ্নের জবাবে চীন-পাকিস্তান অর্থনৈতিক করিডর বা সিপিইসি’তে ভারতের যোগ দেয়ার বিষয়েও কথা বলেন তিনি। তিনি বলেন, সিপিইসি প্রকল্পের আওতায় অবকাঠামো উন্নয়নে যে কোনো দেশ ‘সাব-কন্ট্রাক্টর’ হিসেবে যোগ দিতে পারে। এ ধরণের সব অনুরোধ আলাদা ভাবে পর্যালোচনা করে দেখতে চীন এবং পাকিস্তান পারস্পরিক ভাবে সম্মত হয়েছে বলেও জানান তিনি।